Η χειρουργική θεραπεία της ανθεκτικής στα φάρμακα επιληψίας του έσω κροταφικού λοβού
Authors: Σιατούνη Άννα 
Published: September 2021

Σκοπός. Ο σκοπός της παρούσας μελέτης είναι η παρουσίαση του προεγχειρητικού ελέγχου και των αποτελεσμάτων της χειρουργικής θεραπείας σε ασθενείς με ανθεκτική στα φάρμακα επιληψία του έσω κροταφικού λοβού.Μέθοδος - Υλικό. Μελετήθηκαν 60 ασθενείς, οι οποίοι υποβλήθηκαν σε προεγχειρητικό έλεγχο, σύμφωνα με το διαμορφωμένο πρωτόκολλο της Μονάδας της Χειρουργικής Θεραπείας της Επιληψίας και κρίθηκαν κατάλληλοι υποψήφιοι για χειρουργική θεραπεία της επιληψίας του έσω κροταφικού λοβού. Σαράντα πέντε ασθενείς υπεβλήθησαν σε χειρουργική θεραπεία. Εξ αυτών 38 ασθενείς εμφάνιζαν σκλήρυνση ιπποκάμπου και 7 ασθενείς κρίσεις από τον έσω κροταφικό λοβό οφειλόμενες σε αίτια πλην της ιπποκάμπιας σκλήρυνσης. Παράλληλα, συσχετίσθηκαν τα κλινικά, ηλεκτροφυσιολογικά, νευροαπεικονιστικά και νευροψυχολογικά δεδομένα και ο τύπος της χειρουργικής προσπέλασης με τη μετεγχειρητική πορεία των ασθενών. Δεκαπέντε ασθενείς κρίθηκαν κατάλληλοι υποψήφιοι μετά την ολοκλήρωση του προεγχειρητικού ελέγχου, αλλά δε χειρουργήθηκαν κυρίως λόγω άρνησής τους.Όλοι οι ασθενείς συμπλήρωσαν 2 έτη παρακολούθησης.ΑποτελέσματαΤριάντα δύο ασθενείς (71.1%) ήταν ελεύθεροι κρίσεων το δεύτερο μετεγχειρητικό έτος. Σε 34 ασθενείς (75.5%) μειώθηκε ο αριθμός των αντιεπιληπτικών φαρμάκων και έξι ασθενείς δε λαμβάνουν πλέον αντιεπιληπτική αγωγή.Η ηλικία έναρξης των κρίσεων, η διάρκεια της νόσου, η ηλικία των ασθενών όταν χειρουργήθηκαν, τα περιγεννητικά συμβάματα, οι λοιμώξεις του κεντρικού νευρικού συστήματος, οι πυρετικοί σπασμοί και η χειρουργική τεχνική δεν αποτελούν μεταβλητές που σχετίζονται με τη συχνότητα των κρίσεων μετεγχειρητικά ή τις επιπλοκές.Η πλευρά της βλάβης σχετιζόμενη με τον έλεγχο των κρίσεων μετεγχειρητικά ανέδειξε σημαντικά στατιστική διαφορά υπέρ της έσω κροταφικής σκλήρυνσης αριστερά (p<0,05).Πραγματοποιήθηκαν συνολικά 55 επεμβάσεις. Σε 7 ασθενείς απαιτήθηκε ενδοκράνια καταγραφή λόγω αντιφατικών ή ανεπαρκών δεδομένων από τον προεγχειρητικό έλεγχο. Δεκαεπτά ασθενείς υποβλήθηκαν σε πρόσθια κροταφική λοβεκτομή και 28 ασθενείς σε εκλεκτική αμυγδαλοϊπποκαμπεκτομή. Ο νευροψυχολογικός έλεγχος διενεργήθηκε σε 29 ασθενείς προεγχειρητικά και σε 22 μετεγχειρητικά. Σε 21 ασθενείς παρατηρήθηκε βελτίωση που αφορούσε κυρίως την ενεργό μνήμη. Στην ομάδα των ασθενών με ιπποκάμπια σκλήρυνση παρατηρήθηκε ήπια επιδείνωση στη μνημονική αναγνώριση προσώπων.Δύο ασθενείς με ενεργή ψυχωσική συμπτωματολογία προεγχειρητικά παρέμειναν ελεύθερες κρίσεων μετεγχειρητικά και παράλληλα διαπιστώθηκε πλήρης ύφεση των ψυχωσικών συμπτωμάτων.Η πιο συχνή επιπλοκή ήταν η ασυμπτωματική άνω τεταρτοκυκλική ημιανοψία που παρατηρήθηκε σε 30 ασθενείς (67%). Αριστερή ημιπληγία εμφάνισε μετεγχειρητικά ένας ασθενής (2%) παραμένοντας παράλληλα ελεύθερος κρίσεων.Στην ομάδα των ασθενών που δεν υποβλήθηκαν σε χειρουργική θεραπεία της επιληψίας, κανένας ασθενής δεν είναι ελεύθερος κρίσεων, ενώ υπήρξε και ένας θάνατος λόγω status epilepticus. Συμπέρασμα. Η χειρουργική θεραπεία της επιληψίας σύμφωνα με το πρωτόκολλο που εφαρμόζεται στην Μονάδα Χειρουργικής Θεραπείας της Ν/Χ Κλινικής του ΕΚΠΑ στο Νοσοκομείο «Ευαγγελισμός» είναι μία αποτελεσματική και ασφαλής θεραπεία για τους ασθενείς που πάσχουν από ανθεκτική στα φάρμακα επιληψία του έσω κροταφικού λοβού.